फ़रहान अख़्तर अभिनीत और राकेश ओमप्रकाश मेहरा निर्देशित फ़िल्म 'भाग मिल्खा भाग' बॉक्स ऑफ़िस पर ख़ासी कामयाब रही और फ़रहान अख़्तर के अभिनय की काफ़ी तारीफ़ हुई थी.लेकिन नसीरुद्दीन शाह की कसौटी पर फ़िल्म और फ़रहान, दोनों ही खरे नहीं उतरे और उन्होंने दिल खोल कर आलोचना की. ऐसा करते वक़्त नसीर ने ज़रा भी कंजूसी नहीं बरती.फरहान अख़्तर ने 'भाग मिल्खा भाग' में मिल्खा सिंह का पात्र अदा किया था.('फ़िक्स होते हैं ऑस्कर पुरस्कार')जब उनसे पूछा गया कि हालिया रिलीज़ कोई ऐसी फ़िल्म जो उन्हें पसंद ना आई हो तो ऐसा लगा जैसे किसी ने नसीरुद्दीन शाह के दिल के तार छेड़ दिए हों.उन्होंने सवाल ख़त्म होते ही बोलना शुरू कर दिया, "भाग मिल्खा भाग बेहद नाटकीय और फर्ज़ी फ़िल्म थी. हालांकि फ़रहान ने इसके लिए कड़ी मेहनत की लेकिन अपना शरीर बना लेना और बाल बढ़ा लेना ही तो काफ़ी नहीं होता. थोड़ी एक्टिंग भी कर लेते तो अच्छा होता."नसीरुद्दीन शाह ने इस बात पर अफ़सोस जताया कि मिल्खा सिंह के जीवन पर बनी इस फ़िल्म में फ़रहान अख़्तर मिल्खा सिंह जैसे लग ही नहीं रहे थे. (नसीर और माधुरी की जुगलबंदी)उन्होंने कहा, "मिल्खा जी तो फ़िल्म की चमक-दमक और फ़रहान अख़्तर को देखकर ख़ुश हो गए कि अरे भैया ये मैं ही तो हूं. क्या उनके पास अपना पुराना फ़ोटो नहीं था. फ़रहान किस एंगल से उन्हें अपने जैसे लगे."नसीर अभी रुके नहीं थे उन्होंने आगे कहा, "फ़रहान, रॉकी जैसे लग रहे थे. मिल्खा सिंह जैसे बिलकुल नहीं. फ़िल्म तकनीकी रूप से बढ़िया बनी थी लेकिन इससे आगे कुछ नहीं."नसीरुद्दीन शाह ने ये भी कहा कि फ़िल्मों के ज़रिए समाज में किसी बदलाव की उम्मीद करना बेकार है.उन्होंने कहा, "फ़िल्म कलाकार के हेयर स्टाइल के अलावा कुछ नहीं बदल सकतीं. वो तो हम लोग इतनी मेहनत से फ़िल्में बनाते हैं इसलिए अपनी अहमियत कुछ ज़्यादा समझने लगते हैं. लेकिन ऐसा कुछ है नहीं."नसीरुद्दीन शाह की फ़िल्म'डेढ़ इश्किया' 10 जनवरी रिलीज़ हो रही है. फ़िल्म में माधुरी दीक्षित, हुमा क़ुरैशी और अरशद वारसी की भी मुख्य भूमिका है.(बीबीसी हिंदी के 



एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं)